Coligny-moordsaak getuie: ‘Ek het aanvaar ek gaan doodgaan’Pieter Doorewaard en Phillip Schutte in die hof. Foto: ANA Die hof het Donderdag gehoor dat Motlhomola Mosweu, die tienerseun van Coligny wat verlede jaar 20 April dood is, baie bloed verloor het. Bonakele Pakisi, die staat se sleutelgetuie in die saak teen Pieter Doorewaard (26) en Phillip Schutte (34), die twee mans wat aangekla word van die moord op Mosweu, het in die Noordwes-hooggeregshof getuig. Volgens die staat was Pakisi ŉ ooggetuie van die gebeure in aanloop tot Mosweu se dood Pakisi het gesê dat hy op die betrokke dag in staat was om die beskuldigdes te herken aangesien hulle al voorheen ongeskik was met hom. Volgens die staat het die beskuldigdes Mosweu naby Rietvleiplaas vermoor. Pakisi het getuig dat hy gesien het hoe Schutte vir Mosweu uit ŉ bewegende bakkie gooi. “Ek het beskuldigde een en twee herken, aangesien hulle hard was op my,” het Pakisi aan die hof gesê en bygevoeg dat ŉ derde man op ŉ motorfiets ook by die plaas opgedaag het. Adv. Hennie du Plessis, vir Doorewaard en Schutte, het Pakisi kruisondervra en Pakisi het gesê dat hy nie tevrede was met die verklaring wat hy by ŉ adjudant-offisier by Coligny-polisiestasie afgelê het nie. Hy voer aan hy is aangesê om ŉ skoon vel papier te onderteken en sy verklaring is nie aan hom voorgelees nie. Hy beweer hy het agtergekom sy verklaring is foutief toe hy die Nasionale Vervolgingsgesag (NVG) se kantore besoek het. Hulle het hom toe aangeraai om ŉ verklaring by ene kol. Nkosi af te lê. Pakisi het aangedui dat hy gelukkig was met dié verklaring wat hy by Nkosi afgelê het. Hy het verder laat hoor dat hy met ŉ vuurwapen op hom gerig gedwing is om in die laaibak van ŉ bakkie te klim. “Beskuldigde twee [Schutte] het ŉ vuurwapen op my gerig en [my] gedwing om gesig na onder in die bakkie te lê. Ek het die seun in die bakkie gesien. Ek het die instruksie om met my gesig na onder te lê gevolg, want ek het aanvaar dat ek gaan doodgaan.” Hy het aan die hof gesê hy het by Doorewaard en Schutte gepleit om hom te vermoor op ŉ plek waar sy liggaam gevind kon word. Hy beweer hy het sy kop twee maal opgelig, een keer toe hulle ŉ plaashuis nader en tweede keer by die NWK-silo’s in Coligny. Du Plessis het dit aan Pakisi gestel dat sy weergawe dat daar ŉ wapen op hom gerig is en hy gedwing is om gesig na onder in die bakkie te lê onwaar is. Pakisi het egter volgehou dat hy die waarheid praat. Hy het ook aan die hof vertel dat daar baie bloed in die bakkie was en dat Mosweu baie bloed verloor het. Hy het gesê die bloed het nie gevloei nie, aangesien dit droog was of reeds begin stol het. “Jy kon sien daar is baie bloed as die bakkie skud.” Du Plessis het vir hom gevra of Mosweu lewend was of beweeg het toe hy in die voertuig klim. Pakisi het gesê hy kon nie sien nie. “Ek kon nie sien nie, ek het [net] baie bloed gesien.” Du Plessis het dit verder aan Pakisi gestel dat dit onmoontlik is dat niemand die voorval gesien het toe hy na bewering by die silo’s bewering aangerand is nie. “Ek het nie iemand gesien nie. Ek het gefokus op die mans wat my aanrand.” Die staat voer aan die mans het Mosweu glo daarvan beskuldig dat hy sonneblomme uit hul werkgewer, Pieter Karsten, se sonneblomland gesteel het. Die twee het skuld ontken op die sewe aanklagte teen hulle.